1.

A megállapodás az I. melléklet I. fejezete 7.1. részének 12. pontját (999/2001/EK európai parlamenti és tanácsi rendelet) követően a következő ponttal egészül ki: „Általános élelmiszerjog és Európai Élelmiszer-biztonsági Hatóság 13. 32002 R 0178: az Európai Parlament és a Tanács 2002. január 28-i 178/2002/EK rendelete az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.), az alábbi módosításokkal: — 32003 R 1642: az Európai Parlament és a Tanács 2003. július 22-i 1642/2003/EK rendelete (HL L 245., 2003.9.29., 4. o.). — 32006 R 0575: a Bizottság 2006. április 7-i 575/2006/EK rendelete (HL L 100., 2006.4.8., 3. o.). A 178/2002/EK rendelet rendelkezéseit a megállapodás alkalmazásában a következő kiigazításokkal kell értelmezni: a) a rendelet, valamint az e rendelet alkalmazásában elfogadott jogi aktusok az I. melléklet I. fejezete bevezető részének 2. bekezdésében meghatározott átmeneti időszak kivételével alkalmazandók Izlandra; b) az EFTA-államok a szavazati jog kivételével részt vesznek az Európai Élelmiszer-biztonsági Hatóság (a továbbiakban: »a hatóság«) munkájában. Eltérő rendelkezés hiányában és a megállapodás 1. jegyzőkönyvének rendelkezései ellenére, a rendeletben található a »tagállam(ok)« kifejezés, a rendeletbeli értelmezésen túlmenően, az EFTA-államokat is magába foglalja. Alkalmazni kell az 1. jegyzőkönyv (11) bekezdését; c) az érintett EFTA-államokat felkérik, hogy küldjenek megfigyelőket az Élelmiszerlánc- és Állat-egészségügyi Állandó Bizottság azon üléseire, amelyeknek témája a megállapodásban hivatkozott jogi aktusok hatálya alá tartozó kérdés. Az EFTA-államok képviselői a bizottság munkájában korlátozások nélkül részt vesznek, de nem rendelkeznek szavazati joggal; d) a 12. cikk helyébe a következő szöveg lép: »Az EFTA-államok élelmiszer és takarmány előállítására, behozatalára és forgalmazására vonatkozó jogszabályai megfelelnek az élelmiszerjog vonatkozó követelményeinek, ideértve az annak biztosítására vonatkozó hatékony intézkedéseket, hogy valamely EU-tagállam piacáról kivont termékeket ne lehessen valamely EFTA-államon keresztül harmadik országokba exportálni vagy újra kivinni«; e) az EFTA Felügyeleti Hatóság megkapja a 26. cikk (3) bekezdésében, a 32. cikk (2) bekezdésében, a 33. cikk (4) és (6) bekezdésében és a 34. cikk (4) bekezdésében előírt tájékoztatást; f) a 29. cikket a következő kiigazításokkal kell alkalmazni: Egy EFTA-állam kérheti, hogy a hatóság a tevékenységi körén belül szakvéleményt készítsen. Az ilyen kérelmet elsősorban a Bizottsághoz kell benyújtani, amely, amennyiben közös érdekűnek tekinti a kérést, továbbítja azt a hatóságnak a kért vélemény megadása céljából. Az EFTA Felügyeleti Hatóság tudományos szakvéleményeket kérhet az ügyben a hatóságtól. Az EFTA Felügyeleti Hatóság az összehangolt megközelítés biztosítása érdekében együttműködik a Bizottsággal; g) a 31. cikket a következő kiigazítással kell alkalmazni: Az EFTA Felügyeleti Hatóság kérheti a hatóságot, hogy nyújtson a 31. cikkben foglaltak szerinti tudományos és technikai segítséget az e megállapodás szerint hatáskörébe tartozó ügyekben; h) a 48. cikk az alábbiakkal egészül ki: »Az Európai Közösségek egyéb alkalmazottaira vonatkozó alkalmazási feltételekről szóló rendelet 12. cikke (2) bekezdésének a) pontjától eltérve az EFTA-államok teljes jogú állampolgárait a hatóság ügyvezető igazgatója szerződéssel foglalkoztathatja.«; i) az 53. és 54. cikket a következő kiigazításokkal kell alkalmazni: 1. Közösségi vagy EFTA-állami származású élelmiszer vagy takarmány esetén a következőket kell alkalmazni: a) amennyiben a Közösség vagy egy EFTA-állam szükséghelyzeti intézkedéseket szándékozik elfogadni a többi Szerződő Féllel szemben, haladéktalanul értesíti a többi Felet. A javasolt intézkedésekről minden Szerződő Felet, továbbá az Európai Bizottságot és az EFTA Felügyeleti Hatóságot haladéktalanul értesíteni kell. Ezen intézkedések azonnali hatálybaléptetése lehetőségének sérelme nélkül, az Európai Bizottság és az érintett Felek közötti konzultációt bármelyikük kérésére a lehető legrövidebb időn belül le kell folytatni annak érdekében, hogy megfelelő megoldást találjanak. Amennyiben nem születik egyetértés, a kérdést bármelyik érintett Fél az EGT Vegyes Bizottság elé utalhatja. Amennyiben a bizottságban nem születik megállapodás, a Szerződő Fél megfelelő intézkedéseket fogadhat el. Az ilyen intézkedések szigorúan a helyzet orvoslásához szükséges mértékre korlátozódnak. Elsőbbséget élveznek azok az intézkedések, amelyek a legkevésbé zavarják meg a megállapodásban foglaltak érvényre jutását; b) amennyiben az Európai Bizottság szükséghelyzeti intézkedésekről szóló határozatot szándékozik elfogadni a Közösség területének egy részére vonatkozóan, haladéktalanul értesíti az EFTA Felügyeleti Hatóságot és az EFTA-államokat. Amennyiben az Európai Bizottság szükséghelyzeti intézkedésekről szóló határozatot fogad el a Közösség területének egy részére vonatkozóan, az érintett EFTA-állam, konzultációt és a helyzet vizsgálatát követően elfogadja a megfelelő intézkedéseket, kivéve, ha az abban az államban fennálló különleges helyzet arra utal, hogy ezeknek az intézkedéseknek nincs létjogosultságuk. Ebben az esetben haladéktalanul tájékoztatja az EFTA Felügyeleti Hatóságot és az Európai Bizottságot. A megfelelő megoldások megtalálása érdekében haladéktalanul konzultációkra kerül sor. Egyetértés hiányában az a) bekezdés negyedik albekezdése alkalmazandó. 2. Harmadik országból származó élelmiszer és takarmány esetében a következőket kell alkalmazni: a) az EFTA-államok az EK-tagállamokkal egyidejűleg szükséghelyzeti intézkedéseket tesznek az utóbbiak által a harmadik államokból történő behozatalra vonatkozóan tett intézkedéseknek megfelelően; b) amennyiben egy közösségi jogi aktus alkalmazása során probléma adódik, az érintett EFTA-állam haladéktalanul az EGT Vegyes Bizottsághoz fordul az üggyel; c) e pont alkalmazása nem érinti az EFTA-államok azon jogát, hogy az a) alpontban említett határozat elfogadását megelőzően egyoldalú szükséghelyzeti intézkedéseket hozzanak; d) az EGT Vegyes Bizottság tudomásul veheti a Közösség határozatait; j) a 60. cikk a következőképpen módosul: 1. Az (1) bekezdés a következő szöveggel egészül ki: »Amennyiben egy EFTA-állam úgy véli, hogy egy EU-tagállam által hozott intézkedés vagy nem összeegyeztethető e rendelettel, vagy vélhetőleg zavarja majd a megállapodás működését, az EGT Vegyes Bizottsághoz fordul az üggyel. Ugyanez vonatkozik arra az esetre, amennyiben egy EU-tagállam úgy véli, hogy egy EFTA-állam által hozott intézkedés vagy nem összeegyeztethető e rendelettel, vagy vélhetőleg zavarja majd a megállapodás működését.« 2. A (2) bekezdés első és utolsó mondatában »a két érintett tagállam« szavak helyébe »az EFTA-állam és az EU-tagállam« és a »Bizottság« kifejezés helyébe az »EGT Vegyes Bizottság« szöveg lép. A második mondatban a »Bizottság kikérheti« szavak helyébe a »bármelyik Szerződő Fél kérelmére az EGT Vegyes Bizottság kikérheti« szöveg lép; k) az EFTA-államok, a 82. cikk (1) bekezdésének a) pontjával, valamint a megállapodás 32. jegyzőkönyvével összhangban pénzügyileg hozzájárulnak a hatóság költségvetéséhez; l) az EFTA-államok a hatóság számára az Európai Közösségek kiváltságairól és mentességeiről szóló jegyzőkönyvben meghatározottakkal egyenértékű kiváltságokat és mentességeket biztosítanak”.